Hvad ville du gøre, hvis du var hjemme og tog en indbrudstyv på fersk gerning? Fluks ringe 1-1-2? Stå som saltstøtte, eller gemme dig som en struds? Eller ville du gøre som en overordentlig handlekraftig frederikshavner og tilbageholde tyven? I hvert fald var det, hvad der skete for ikke bare én, men hele to indbrudstyve onsdag morgen på Solbakkevej i Frederikshavn. Det skriver Nordjyllands Politi i sin døgnrapport. De to tyve – en ung kvinde og en ung dreng – blev begge anholdt på mandens adresse og er nu sigtet for deres indbrudsforsøg. Men det var altså offeret selv, som tilbageholdte dem, indtil politiet nåede frem. Tyvene åbnede en skydedør, men nåede ifølge døgnrapporten aldrig at komme ind, da det viste sig, at beboeren var hjemme. Herefter handlede beboeren resolut ved først at tilbageholde begge tyve, for derefter at kontakte politiet.

Referat:
Der var ikke tale om noget videre succesfuldt indbrudsforsøg – snarere tværtimod.